圃景大吟呈伯氏
作者：胡宏
朝代：宋

paragraphs: 青鞋黄帽侵晨起，杖策徐行聽流水。
雲輕淡月欲明時，竹裏清風開太始。
山鐘間發催天曙，廟鼓連聲動羣耳。
東山青樹映霞明，西嶺朱樓眇烟裏。
樵夫荷斧晨出山，漁子携魚午趨市。
靜看岐路人營營，獨坐小亭秋靡靡。
已知物理時常改，因見天工神不死。
胸中浩蕩一乾坤，世上榮枯均泰否。
悠然種植得佳趣，春意生生自無已。